Ștefan Etveș, realizatorul emisiunii "Drumurile Noastre", a vorbit despre stadiul proiectului pentru cel mai lung tunel feroviar din România, marți, pe B1 TV, la "News Pass" cu Laura Chiriac, și a dezvăluit că se afla chiar în zona Racoș, lângă mașinăriile care încep săpăturile.
Întrebat despre proiect, jurnalistul a precizat: "Chiar mă aflu lângă mașinile care încep săparea, practic, celui mai lung tunel din România, mai exact la Racoș, între Sighișoara și Brașov (…). În 15 luni ar trebui să sape aproximativ 7 kilometri de tunel. Vorbim de primul tunel feroviar din România, modernizarea căii ferate între Brașov și Sighișoara și circulația cu viteză de 160 de km/h. Este foarte important ca aceste mașinării să nu se oprească, adică să funcționeze în momentul în care intră în munte și sapă. Am înțeles că înaintează cu aproximativ 15 metri pe zi".
Întrebat dacă este optimist în privința termenelor avansate, Ștefan Etveș a răspuns aparent ironic: "Având în vedere că sunt și doi preoți aici, preoți ortodocși, doi preoți care au sfințit momentul culminant al acestor lucrări, mai mult decât atât, este și ministrul Dezvoltării prezent, oficiali din Ministerul Transporturilor, CFR SA…".
"Din păcate, linia de cale ferată Brașov-Sighișoara nu a mai fost modernizată de cel puțin 35 de ani. Era primordial să înceapă această lucrări de modernizare", a subliniat realizatorul emisiunii "Drumurile Noastre".